Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ Σχετικά με την τροποποίηση της απόφασης 2001/76/ΕΚ, όσον αφορά τις εξαγωγικές πιστώσεις για τα πλοία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Κοινότητα συμμετέχει [1] στο διακανονισμό περί κατευθυντήριων γραμμών στον τομέα των εξαγωγικών πιστώσεων που τυγχάνουν δημόσιας στήριξης (διακανονισμός OOΣΑ). Ο διακανονισμός αυτός ενσωματώθηκε στο κοινοτικό δίκαιο με απόφαση του Συμβουλίου της 4ης Απριλίου 1978, που τροποποιήθηκε από την απόφαση της 14ης Δεκεμβρίου 1992 δυνάμει της οποίας η προαναφερόμενη απόφαση εφαρμόζεται επ' αόριστον και τροποποιήθηκε τελευταία βάσει δύο αποφάσεων του Συμβουλίου της 22ας Δεκεμβρίου 2000, εκ των οποίων η μια αφορά την ενοποίηση όλων των τροποποιήσεων που εισήχθησαν στο διακανονισμό ύστερα από την τελευταία του αναθεώρηση το Δεκέμβριο του 1992 και η άλλη αφορά την ενσωμάτωση ειδικών κανόνων σε θέματα εξαγωγικών πιστώσεων για τη χρηματοδότηση σχεδίων.

[1] Οι συμμετέχοντες στον διακανονισμό είναι: Αυστραλία, Καναδάς, Ευρωπαϊκή Κοινότητα (περιλαμβάνει τις εξής χώρες: Γερμανία, Αυστρία, Βέλγιο, Δανία, Ισπανία, Φινλανδία, Γαλλία, Ελλάδα, Ιρλανδία, Ιταλία, Λουξεμβούργο, οι Κάτω Χώρες, Πορτογαλία, το Ηνωμένο Βασίλειο και Σουηδία), Κορέα, οι Ηνωμένες Πολιτείες, Ιαπωνία, Νορβηγία, Νέα Ζηλανδία και Ελβετία.

1. Όσον αφορά τις εξαγωγικές πιστώσεις για τα πλοία, το καθεστώς που επικρατεί είναι αυτό της ρύθμισης του 1981 σχετικά με τις εξαγωγικές πιστώσεις για τα πλοία, που συνήφθη στον ΟΟΣΑ και που προσαρτήθηκε αυτούσια στο διακανονισμό ΟΟΣΑ. καθώς δεν αναθεωρήθηκε από τότε, το καθεστώς αυτό ήταν πλέον παρωχημένο.

2. Το μέρος της συμφωνίας του 1994 που αφορά τις εξαγωγικές πιστώσεις για την τήρηση ομαλών συνθηκών ανταγωνισμού στον κλάδο της ναυπήγησης και της επισκευής εμπορικών πλοίων, που συνήφθη μεταξύ της Ευρωπαϊκής Κοινότητας και ορισμένων τρίτων χωρών, στο πλαίσιο του ΟΟΣΑ, για την ενημέρωση του υφιστάμενου καθεστώτος, επρόκειτο να αντικαταστήσει τη συμφωνία του 1981. ωστόσο, δεν τέθηκε ποτέ σε ισχύ επειδή δεν είχε επικυρωθεί από τις ΗΠΑ.

3. Μολονότι δεν τέθηκε σε ισχύ, το καθεστώς του 1994 εφαρμόστηκε από ορισμένους συμμετέχοντες ενώ οι υπόλοιποι συνέχισαν να εφαρμόζουν το καθεστώς του 1981, προκαλώντας έτσι το ενδεχόμενο στρεβλώσεων του ανταγωνισμού. Οι συμμετέχοντες στην ομάδα εργασίας 6 για το ναυπηγικό κλάδο όρισαν στη συνέχεια υποομάδα εμπειρογνωμόνων με στόχο να προταθεί το κείμενο μιας νέας κλαδικής συμφωνίας σε θέματα εξαγωγικών πιστώσεων που θα αποσαφήνιζε την κατάσταση και θα παρείχε στον εν λόγω τομέα σύγχρονους κανόνες σε θέματα εξαγωγικών πιστώσεων. Αυτό έπρεπε να είναι δυνατόν χωρίς η συμμετοχή των ΗΠΑ (χώρα απούσα, άλλωστε, από την αγορά της εξαγωγής πλοίων) να αποτελεί αναγκαία προϋπόθεση, καθώς η χώρα αυτή ενδιαφερόταν περισσότερο για την επικύρωση της συμφωνίας του 1994 παρά για τη συμμετοχή της στην εν λόγω διαδικασία.

4. Η ομάδα εμπειρογνωμόνων προέβλεψε τρία διαφορετικά σενάρια: την έγκριση αυτούσιας της συμφωνίας του 1994, την έγκριση της συμφωνίας του 1994 συμπληρωμένης με τροποποιήσεις που εισήχθησαν έκτοτε στο διακανονισμό και την έγκριση ενός νέου κλαδικού παραρτήματος σε αυτή. Στις 14 Σεπτεμβρίου 2001, η ομάδα εμπειρογνωμόνων συμφώνησε να προτείνει ένα καθεστώς σε θέματα εξαγωγικών πιστώσεων που θα λάμβανε εξαρχής τη μορφή παραρτήματος στο διακανονισμό.

5. Ύστερα από την επίσημη έγκριση, στις 21 Δεκεμβρίου 2001, από την ομάδα εργασίας 6 του ΟΟΣΑ [2], η αντικατάσταση του κειμένου του προηγούμενου παραρτήματος I από το κείμενο της νέας κλαδικής συμφωνίας εγκρίθηκε από τους συμμετέχοντες στο διακανονισμό.

[2] Τα μέλη της ομάδας εργασίας 6 είναι: Η Ευρωπαϊκή Κοινότητα (που περιλαμβάνει: τη Γερμανία, την Αυστρία, το Βέλγιο, τη Δανία, την Ισπανία, τη Φινλανδία, τη Γαλλία, την Ελλάδα, την Ιρλανδία, την Ιταλία, το Λουξεμβούργο, τις Κάτω Χώρες, την Πορτογαλία, το Ηνωμένο Βασίλειο και τη Σουηδία), η Κορέα, οι ΗΠΑ, η Ιαπωνία, το Μεξικό, η Νορβηγία, η Πολωνία και η Δημοκρατία της Σλοβακίας. τα μέλη που έχουν θέση παρατηρητή είναι : ο Καναδάς, η Ρουμανία, η Τουρκία και η Ρωσική Ομοσπονδία.

6. Κύριος στόχος του διακανονισμού για τις κατευθυντήριες γραμμές στον τομέα των εξαγωγικών πιστώσεων που τυγχάνουν δημόσιας στήριξης είναι η ρύθμιση των κυβερνητικών παρεμβάσεων στον τομέα των εξαγωγικών πιστώσεων, ούτως ώστε οι εν λόγω πιστώσεις να χορηγούνται περισσότερο με βάση την ποιότητα και τις τιμές παρά με βάση τους όρους χρηματοδότησης που τυγχάνουν μεγαλύτερης στήριξης, με στόχο τη δημιουργία ίσων ευκαιριών ανταγωνισμού μεταξύ των εξαγωγέων. Ο διακανονισμός αυτός αποτελεί το διεθνές πλαίσιο αναφοράς που διέπει τη δημόσια στήριξη των εξαγωγικών πιστώσεων. Συνεπώς, είναι λογικό τα πλοία να εμπίπτουν σε ένα καθεστώς παρόμοιο με εκείνο που ισχύει για άλλα εξαγώγιμα κεφαλαιουχικά αγαθά αλλά και να τυγχάνουν διαφορετικής μεταχείρισης, όπως στην περίπτωση των πυρηνικών εγκαταστάσεων και των αεροσκαφών, μολονότι η μεταχείριση αυτή πρέπει να περιορίζεται στις τεχνικές λεπτομέρειες που αφορούν τον εν λόγω τομέα.

Η Επιτροπή θεωρεί ότι ο διακανονισμός επέτρεψε τη δημιουργία ενός διεθνούς αποτελεσματικού καθεστώτος, εμφανώς ικανού να ασκεί πιέσεις για τη μείωση του ύψους των επιδοτήσεων. Το εν λόγω καθεστώς συνέβαλε επίσης στην πρόληψη των στρεβλώσεων του ανταγωνισμού οι οποίες συνδέονται με τις εξαγωγικές πιστώσεις και τις εγγυήσεις των εξαγωγικών πιστώσεων που τυγχάνουν δημόσιας στήριξης. Συνεπώς, η Επιτροπή τάσσεται υπέρ της εισαγωγής στο διακανονισμό του νέου καθεστώτος σε θέματα εξαγωγικών πιστώσεων για τα πλοία, που αποτελεί ένα περαιτέρω βήμα προς την κατάργηση των στρεβλώσεων του ανταγωνισμού σε επίπεδο παγκόσμιου εμπορίου

Ως εκ τούτου, η Επιτροπή καλεί το Συμβούλιο να εγκρίνει το σχέδιο απόφασης εγκρίνοντας το νέο παράρτημα I στο διακανονισμό και εξασφαλίζοντας την εφαρμογή του κοινοτικού δικαίου.

2002/0091 (ACC)

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ Σχετικά με την τροποποίηση της απόφασης 2001/76/ΕΚ, όσον αφορά τις εξαγωγικές πιστώσεις για τα πλοία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής

Εκτιμώντας:

(1) ότι η Κοινότητα είναι συμβαλλόμενο μέρος του διακανονισμού περί των κατευθυντήριων γραμμών στον τομέα των εξαγωγικών πιστώσεων που τυγχάνουν δημόσιας στήριξης, που συνήφθη στο πλαίσιο του ΟΟΣΑ και που εφεξής καλείται «διακανονισμός».

(2) ότι βάσει της απόφασης του Συμβουλίου της 22ας Δεκεμβρίου 2000 που αντικαθιστά την απόφαση της 4ης Απριλίου 1978 περί εφαρμογής κατευθυντηρίων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης [3], οι κατευθυντήριες γραμμές του διακανονισμού, που επισυνάπτεται στην παρούσα απόφαση, ισχύουν στην Κοινότητα.

[3] ΕΕ L 32 της 2.2.2001, σελ. 1

(3) ότι οι συμμετέχοντες στο διακανονισμό, σε συνεργασία με τους συμμετέχοντες στην ομάδα εργασίας 6 του ΟΟΣΑ για τη ναυπηγία, αποφάσισαν να ενημερώσουν τις ισχύουσες κατευθυντήριες γραμμές για τις εξαγωγικές πιστώσεις που ισχύουν στον εν λόγω τομέα, όπως ορίζονται στο παράρτημα I του διακανονισμού. Οι συμμετέχοντες στο διακανονισμό ενέκριναν, στον ΟΟΣΑ, τη νέα κλαδική συμφωνία σχετικά με τις εξαγωγικές πιστώσεις για τα πλοία.

(4) ότι ο διακανονισμός εξακολουθεί να ισχύει τόσο για τα πλοία που δεν καλύπτονται από την κλαδική συμφωνία όσο και για τα πλοία που καλύπτονται από αυτήν, όταν η κλαδική συμφωνία δεν προβλέπει ειδικές διατάξεις.

(5) ότι η απόφαση 2001/76/ΕΚ πρέπει να τροποποιηθεί ανάλογα.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο πρώτο

Το παράρτημα στην απόφαση 2001/76/ΕΚ τροποποιείται ως εξής:

1) στο άρθρο 3, το σημείο α) αντικαθίσταται από το ακόλουθο κείμενο:

«Ο διακανονισμός ισχύει για τα πλοία που δεν καλύπτονται από την κλαδική συμφωνία σχετικά με τις εξαγωγικές πιστώσεις για τα πλοία (παράρτημα 1). Για τους συμμετέχοντες στην κλαδική συμφωνία και για τα πλοία που καλύπτονται από την κλαδική συμφωνία, ισχύει ο διακανονισμός, εκτός εάν στη συμφωνία αυτή συμπεριλαμβάνεται αντίστοιχη διάταξη που συμπληρώνει το διακανονισμό, οπότε ισχύει η κλαδική συμφωνία. »

2) Στο άρθρο 49, το σημείο α) 4) διαγράφεται.

3) Το παράρτημα I αντικαθίσταται από το κείμενο που περιλαμβάνεται στο παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, [...]

Για το Συμβούλιο

Ο Πρόεδρος

[...]

ΠΑΡΑΡΤΗΜΑ I

ΤΟΜΕΑΚΗ ΣΥΜΦΩΝΙΑ ΓΙΑ ΤΙΣ ΕΞΑΓΩΓΙΚΕΣ ΠΙΣΤΩΣΕΙΣ ΓΙΑ ΤΑ ΠΛΟΙΑ

ΚΕΦΑΛΑΙΟ I: ΠΕΔΙΟ ΤΗΣ ΤΟΜΕΑΚΗΣ ΣΥΜΦΩΝΙΑΣ

1. Συμμετοχή

Οι συμμετέχοντες στην τομεακή συμφωνία είναι: η Αυστραλία, η Ευρωπαϊκή Κοινότητα (η οποία περιλαμβάνει τις εξής χώρες: Αυστρία, Βέλγιο, Δανία, Φινλανδία, Γαλλία, Γερμανία, Ελλάδα, Ιρλανδία, Ιταλία, Λουξεμβούργο, Κάτω Χώρες, Πορτογαλία, Ισπανία, Σουηδία και Ηνωμένο Βασίλειο), η Ιαπωνία, η Κορέα, η Νορβηγία, η Πολωνία και η Σλοβακική Δημοκρατία.

2. Πεδίο εφαρμογής

Αυτή η τομεακή συμφωνία που συμπληρώνει τον Διακανονισμό, καθορίζει ειδικές κατευθυντήριες γραμμές στον τομέα των εξαγωγικών πιστώσεων που τυγχάνουν δημόσιας στήριξης σχετικά με τις συμβάσεις εξαγωγών για τα εξής:

2.1. Κάθε νέο πλοίο θαλάσσης 100 κοχ και άνω που χρησιμοποιείται για την μεταφορά εμπορευμάτων, ή για την παροχή ειδικού τύπου υπηρεσιών (π.χ. αλιευτικά πλοία, σκάφη αλιευτικής βιομηχανίας, παγοθραυστικά και βυθοκόρα που το μόνιμο σύστημα πρόωσης κα διακυβέρνησης του προσδίδει όλα τα χαρακτηριστικά αυτόνομης πλοϊμότητας στην ανοικτή θάλασσα), τα ρυμουλκά ισχύος τουλάχιστον 365 Kw και οι ημιτελείς επιπλέουσες και κινητές άτρακτοι πλοίων. Η τομεακή συμφωνία δεν καλύπτει τα πολεμικά πλοία. Οι πλωτές εξέδρες και οι κινητές υπεράκτιες μονάδες δεν καλύπτονται από την τομεακή συμφωνία, αλλά αν προκύψουν προβλήματα σε σχέση με τις εξαγωγικές πιστώσεις γι'αυτές τις μονάδες, οι συμμετέχοντες στην τομεακή συμφωνία (εφεξής "οι συμμετέχοντες"), κατόπιν εξετάσεως δεόντως αιτιολογημένων αιτήσεων συμμετέχοντος, μπορούν να αποφασίσουν σχετικά με την κάλυψή τους από την τομεακή συμφωνία.

2.2. Κάθε μετατροπή πλοίου: Μετατροπή πλοίου νοείται η μετατροπή ποντοπόρων πλοίων τουλάχιστον 1.000 κοχ, υπό την προϋπόθεση ότι οι εργασίες μετατροπής επιφέρουν ριζικές τροποποιήσεις στο σχέδιο φόρτωσης, στην άτρακτο του πλοίου ή στο σύστημα πρόωσης.

2.3 (i) Παρόλο που τα αερόστρωμνα πλοία (χόβερκραφτ) δεν συμπεριλαμβάνονται στην τομεακή συμφωνία, οι συμμετέχοντες μπορούν να χορηγούν εξαγωγικές πιστώσεις για τα αερόστρωμνα πλοία με αντίστοιχους όρους με εκείνους που αναφέρονται στην τομεακή συμφωνία. Αναλαμβάνουν τη δέσμευση να εφαρμόζουν αυτήν τη δυνατότητα σε περιορισμένη βάση και να μην χορηγούν τέτοιες εξαγωγικές πιστώσεις στα αερόστρωμνα πλοία στην περίπτωση που διαπιστωθεί ότι δεν ευνοείται ο ανταγωνισμός στο πλαίσιο των όρων της τομεακής συμφωνίας.

(ii) Στην τομεακή συμφωνία, ορίζεται ως αερόστρωμνο όχημα ένα αμφίβιο όχημα ελάχιστου βάρους 100 τόνων σχεδιασμένο για να αιωρείται πάνω σε στρώμα αέρα σε κατάσταση πληρότητας και σε μορφή εύκαμπτης ποδιάς γύρω από την περίμετρο του οχήματος και την επιφάνεια του εδάφους ή του νερού κάτω από το όχημα, και του οποίου η προώθηση και η διακυβέρνηση γίνονται με τη βοήθεια προστατευτικής αντίστασης αέρα ή αέρα προερχόμενου από ανεμιστήρες ή ανάλογες συσκευές.

(iii) Εννοείται ότι η χορήγηση εξαγωγικών πιστώσεων υπό όρους ισοδύναμους με εκείνους που επικρατούν στην παρούσα τομεακή συμφωνία, πρέπει να περιορίζεται σε όσα αερόστρωμνα οχήματα χρησιμοποιούνται σε θαλάσσιες οδούς και όχι σε χερσαίες, εκτός αν είναι για να μεταφερθούν σε εγκαταστάσεις εξυπηρέτησης που βρίσκονται σε απόσταση το πολύ 1 km από το νερό.

ΚΕΦΑΛΑΙΟ II: ΔΙΑΤΑΞΕΙΣ ΠΟΥ ΔΙΕΠΟΥΝ ΤΙΣ ΕΞΑΓΩΓΙΚΕΣ ΠΙΣΤΩΣΕΙΣ ΚΑΙ ΤΗ ΣΥΝΔΕΔΕΜΕΝΗ ΒΟΗΘΕΙΑ

3. Μέγιστη προθεσμία αποπληρωμής

Η μέγιστη προθεσμία αποπληρωμής, ανεξάρτητα από την κατάταξη χώρας, είναι 12 έτη μετά την παράδοση.

4. Πληρωμές τοις μετρητοίς

Οι συμμετέχοντες ζητούν πληρωμές τοις μετρητοίς ελάχιστου ποσού 20% της αξίας της σύμβασης κάθε παράδοσης.

5. Αποπληρωμή αρχικού κεφαλαίου

Το αρχικό κεφάλαιο μιας εξαγωγικής πίστωσης είναι εξοφλητέο σε ίσες και τακτικές, κανονικά εξαμηνιαίες και το αργότερο ετήσιες, δόσεις.

6. Ελάχιστο ασφάλιστρο

Οι διατάξεις του Διακανονισμού σε σχέση με το ελάχιστο ασφάλιστρο δεν εφαρμόζονται έως ότου οι συμμετέχοντες σ'αυτήν την τομεακή συμφωνία αναθεωρήσουν αυτές τις διατάξεις.

7. Βοήθεια

Κάθε συμμετέχων που επιθυμεί να χορηγήσει βοήθεια οφείλει, πέρα από τις διατάξεις του Διακανονισμού, να επιβεβαιώσει ότι το πλοίο δεν λειτουργεί με σημαία ευκαιρίας κατά την περίοδο αποπληρωμής και ότι υπάρχουν επαρκείς βεβαιώσεις ότι ο τελικός κάτοχος είναι εγκατεστημένος στην λαμβάνουσα χώρα, δεν αποτελεί μη λειτουργική θυγατρική επιχείρηση ξένου συμφέροντος και έχει αναλάβει τη δέσμευση να μην πωλήσει το πλοίο χωρίς την έγκριση της κυβερνήσεώς του.

ΚΕΦΑΛΑΙΟ III: ΔΙΑΔΙΚΑΣΙΕΣ

8. Γνωστοποίηση

Για λόγους διαφάνειας, κάθε συμμετέχων οφείλει, εκτός από τις διατάξεις του Διακανονισμού και του συστήματος πιστωτικής γνωστοποίησης ΔΤΑΑ/Ένωσης της Bέρνης/ΟΟΣΑ, να παρέχει ετήσιες πληροφορίες σχετικά με το σύστημά του δημόσιας στήριξης και τα μέσα εφαρμογής αυτής της τομεακής συμφωνίας, συμπεριλαμβανομένων των συστημάτων που ισχύουν.

9. Ανασκόπηση

α) Η τομεακή συμφωνία αποτελεί αντικείμενο ετήσιας ανασκόπησης ή κατόπιν αιτήσεως συμμετέχοντος στο πλαίσιο της Ομάδας εργασίας του ΟΟΣΑ για τη ναυπηγική βιομηχανία, και μιας έκθεσης των συμμετεχόντων στον Διακανονισμό.

β) Για να διευκολυνθεί η συνοχή και η συνάφεια μεταξύ του Διακανονισμού και της παρούσας τομεακής συμφωνίας, και λαμβανομένης υπόψη της φύσης της ναυπηγικής βιομηχανίας, οι συμμετέχοντες στην τομεακή συμφωνία και στον Διακανονισμό οφείλουν να διενεργούν διαβουλεύσεις συντονισμού.

γ) Κατόπιν αποφάσεως των συμμετεχόντων στο Διακανονισμό για την τροποποίηση του Διακανονισμού, οι συμμετέχοντες στην παρούσα τομεακή συμφωνία (οι συμμετέχοντες) εξετάζουν κάθε απόφαση και αναλύουν τη συνάφειά της με την παρούσα τομεακή συμφωνία. Μέχρι να ολοκληρωθεί αυτή η εξέταση, οι τροποποιήσεις του Διακανονισμού δεν εφαρμόζονται στην παρούσα τομεακή συμφωνία. Στην περίπτωση που οι συμμετέχοντες δεν αποδεχτούν τις τροποποιήσεις του Διακανονισμού σε ό,τι αφορά την αίτησή τους για τη ναυπηγική βιομηχανία, ενημερώνουν τους συμμετέχοντες στον Διακανονισμό σχετικά με τις αντιρρήσεις τους και διενεργούν διαβουλεύσεις με σκοπό την ανεύρεση της κατάλληλης λύσεως. Αν δεν επιτευχθεί συμφωνία μεταξύ των δύο ομάδων, επικρατούν οι απόψεις των συμμετεχόντων σε ό,τι αφορά την εφαρμογή των τροποποιήσεων της ναυπηγικής βιομηχανίας.

δ) Κατά την έναρξη ισχύος της "Συμφωνίας σχετικά με την τήρηση ομαλών συνθηκών ανταγωνισμού στον κλάδο ναυπήγησης και επισκευής εμπορικών πλοίων" αυτή η τομεακή συμφωνία παύει να ισχύει για τους συμμετέχοντες οι οποίοι καλούνται νομικά να εφαρμόζουν την Συμφωνία για τις εξαγωγικές πιστώσεις για τα πλοία του 1994 [C/WP6(94)6]. Αυτοί οι συμμετέχοντες οφείλουν να προβούν στην άμεση αναθεώρηση για την εναρμόνιση της συμφωνίας του 1994 με την παρούσα τομεακή συμφωνία.

ΣΥΝΗΜΜΕΝΟ ΔΕΣΜΕΥΣΕΙΣ ΓΙΑ ΜΕΛΛΟΝΤΙΚεσ ΕΡΓΑΣΙεσ

Εκτός από τις Μελλοντικές Εργασίες του Διακανονισμού, οι συμμετέχοντες στην παρούσα τομεακή συμφωνία συμφωνούν:

a) Να καταρτίσουν επεξηγηματικό κατάλογο των τύπων πλοίων που γενικά θεωρούνται ως μη εμπορικά βιώσιμα, λαμβανομένων υπόψη των αρχών της συνδεδεμένης βοήθειας που καθορίζονται στον Διακανονισμό.

b) Να επανεξετάσουν τις διατάξεις του Διακανονισμού, σε σχέση με τα ελάχιστα ασφάλιστρα με στόχο την ενσωμάτωσή τους στην παρούσα τομεακή συμφωνία.

c) Να συζητήσουν, με την επιφύλαξη των εξελίξεων στις αντίστοιχες διεθνείς διαπραγματεύσεις, την ενσωμάτωση άλλων αρχών για τα ελάχιστα επιτόκια συμπεριλαμβανομένων των εμπορικών επιτοκίων αναφοράς (ΕΕΑ) και των κυμαινόμενων επιτοκίων.

d) Να συζητήσουν τη δυνατότητα εφαρμογής ετησίων δόσεων αποπληρωμής του αρχικού κεφαλαίου».